Et lille dannebrogsflag pryder honningglasset, og teksten lover forbrugeren, at det sukkersøde indhold er "dansk produceret". Alligevel kan det sagtens være honning, som udenlandske bier har samlet fra udenlandske blomster.

Det er helt efter reglerne, men det er ikke fair, mener biavler Vagn Thorsen fra Viborg.

"Dansk produceret" honning I dag kan en dansk virksomhed fuldt lovligt købe honning fra for eksempel lande uden for EU og mærke produktet med ”dansk produceret” og dansk flag. Forbrugeren skal bare kunne læse på bagsiden af glasset, at honningen kommer fra lande uden for det europæiske fællesskab. Kilde: Miljø- og fødevareministeriet

Dansk honning er nemlig af en anden kvalitet og dyrere at producere end udenlandsk honning. I udlandet kan man købe honning til 12-15 kroner kiloet. Et kilo dansk honning koster 24-25 kroner plus moms.

- Hvis vi skal producere noget honning, så skal vi også have en pris for det, ellers kan det ikke hænge sammen, siger Vagn Thorsen.

Det er godt nok flere måneder siden, at den udenlandske honning med dansk flag blev solgt i Aldi-butikker i Danmark. Det blev nemlig taget af hylderne efter kritik. Men danske biavlere og honningproducenter har alligevel gjort fødevareministeren opmærksom på problemet med reglerne, og han lover, at det nu endegyldigt bliver løst.

- Det er vigtigt, at de danske forbrugere ikke får udenlandsk honning, når de tror, de køber dansk. Derfor har jeg set et behov for, at vi får ændret på reglerne, siger fødevareminister Mogens Jensen (S).

I Sverige har de allerede fundet en løsning på problemet, og Fødevarestyrelsen er nu i gang med at ændre de danske regler efter svensk forbillede. Den nye vejledning er klar ved udgangen af 2019 og kan også få betydning for andre brancher.

I dag er 80 procent af den honning, danskerne køber, udenlandsk. Foto: Morten Dueholm (Foto: Morten Dueholm © Scanpix)

Danske biavlere har det svært

Biavlerne er pressede i Danmark. Et par år med dårlig dansk honninghøst har betydet, at honninggrossister i stedet har opkøbt store lagre af udenlandsk honning.

Erhvervsbiavlernes forening skønner, at deres medlemmer lige nu ligger ind med mere end 800 tons honning fra sidste års og dette års høst, som de ikke kan få solgt. Flere avlere er truet på deres eksistens.

Derfor glæder det Vagn Thorsen, at det nu snart bliver tydeligt for forbrugerne, om de køber dansk eller udenlandsk - for det betyder måske, at flere vil vælge dansk honning.

- På den måde finder forbrugerne ud af, at der er forskel på dansk og udenlandsk honning, og der kommer fokus på dansk honning, siger han.

Fødevareminister Mogens Jensen mener ligeledes, det er en stor bonus, hvis det også gavner honningproducenterne.

- Jeg håber, at der i den kommende tid bliver solgt rigtig meget dansk honning til gavn for de danske biavlere og for de danskere, der godt kan lide dansk honning.